carohd/mindhelper huggingface dataset:
Jeg er forelsket i en dreng, men jeg ved ikke, om han kan lide mig
Kategori: Forelskelse
K\u00f8n: Pige
Alder: 14
Dato: 2017-05-03T07:46:07.000Z

Sp\u00f8rgsm\u00e5l:
Jeg er forelsket i en dreng, men vi går ikke i samme klasse jeg går i 6. Klasse og han går 8. klasse, men vi er på samme alder jeg kan virkelig godt Lide ham problemmet er bare at jeg ikke ved om han kan Lide mig han opfører sig vildt mærkeligt når jeg kigger på ham hoster han af mig og så undgår han mig også lidt i skolen og går sammen med andrer piger og kaster op over mig jeg virkelig ikke hvad det betyder please hjælp

Svar:
Åha, det kan også være rigtig forvirrende med alt det forelskelses-halløj. Og det kan være ret svært at finde rundt i, når drengene opfører sig mærkeligt overfor en.


Tag en snak med dine veninder
Har du snakket med dine veninder om det? Hvis ikke, er det mit bedste råd til dig. Hør hvad de har at sige. Hvad tænker de om din situation? De har måske også nogle gode idéer til, hvordan du kan finde ud af, om han kan lide dig. Det er i hvert fald værd at høre dem ad, hvad de har at sige.


Hvordan kaster han op over dig?
Jeg er ikke helt sikker på, hvad du præcis mener med, at han kaster op over dig. Umiddelbart synes jeg, at det lyder ret underligt og virkelig tarveligt, at han kaster op over dig. Mener han det i sjov eller for at irritere dig? Og gør han det, hvor han lader som om, eller er det mere en talemåde? Hvis du oplever det som noget, der gør dig ked af det, synes jeg, at du skal sige det til din lærer. For så bliver det noget, der skal tages seriøst og tages hånd om.


Er han ellers sød og venlig?
Hvordan er han ellers, når I taler sammen? Hvordan virker han der? Er han sød og venlig eller hoster han også af dig og kaster op over dig der? Jeg tænker, at det ville være godt, hvis du kunne spørge ham om, hvorfor han gør sådan nogle ting, når han ser dig.


Har du set vores artikel om 15 tegn på, at den anden er forelsket i dig? Hvis ikke, synes jeg, du skal tjekke den ud. Så kan du kigge efter, om han gør noget af det næste gang, du ser ham.


Jeg håber, at mit svar har hjulpet dig lidt, og at du snart finder ud af, om han også kan lide dig.
Hun er blevet sur på mig og vil ikke skrive med mig
Kategori: Forelskelse
K\u00f8n: Dreng
Alder: 15
Dato: 2017-05-02T11:15:23.000Z

Sp\u00f8rgsm\u00e5l:
Jeg er blevet forelsket i den her pige som går på mit sports hold jeg møder hende ret tit vi var begyndt at skrive og vi kunne begge lide hinanden men så blev hun sur på mig og ville ikke skrive mere lige nu græder jeg hverdag fordi jeg stadig elsker hende og savner hende hvad skal jeg gøre?

Svar:
Hvor er jeg ked af, at hende pigen ikke svarer dig, fordi hun er sur på dig. Det er virkelig ikke særlig rart, når man er helt vildt forelsket.


Tag en snak med dine kammerater
Mit første råd til dig er at snakke med nogle af dine venner. Hør dem ad om, hvad de ville gøre i din situation. Har de nogle idéer til, hvad du kunne gøre? Kender de måske din situation og kan fortælle, hvad de har gjort?


Hvad kan du selv gøre?
Din situation lyder rigtig træls. Og jeg er ked af, at du græder hverdag! Det er hårdt, og det gør ondt, når en, man elsker, ikke vil have kontakt. Hvordan kan det være, at hun er blevet sur og ikke vil skrive mere med dig? Er der sket noget?


Har du tænkt på, om du kan gøre noget ved din situation? Måske snakke med hende eller skrive en god besked? Jeg tænker nemlig godt, at du kan forsøge at tage fat i hende. Hvis du ikke ved, hvad hun er sur over, kan du måske spørge hende om, hvad det er. Og hvad I kan gøre for at få det godt igen. Høre hende ad, om I kan blive gode venner igen. 


Kig i vores artikel om ulykkelig forelskelse
Til sidst tænker jeg på, om du har set vores artikel om at være ulykkeligt forelsket? Måske kan du bruge noget derfra? Når jeg nu linker til den, er det ikke, fordi jeg mener, at det er helt slut mellem jer. Men tænker stadig, at du kan bruge nogle af punkterne.


Jeg ønsker dig held og lykke med det. Og jeg håber, at I snart kommer på talefod igen.
Jeg har fundet ud af, at jeg stadig kan lide min ekskæreste
Kategori: Forelskelse
K\u00f8n: Pige
Alder: 16
Dato: 2017-04-24T20:42:29.000Z

Sp\u00f8rgsm\u00e5l:
Jeg har den her x-kæreste. Vi bor ikke i samme by eller går på samme skole, men hans skole ligger i min by.
Vi var kærester for cirka et år siden, hvor vi gik i 8. klasse.
Vi slog op efter cirka 4 måneder.
Siden da har vi ikke rigtig snakket med hinanden.
For nogen uger siden, genoptog vi kontakten rent tilfældigt fordi jeg var på hans skole og se teater.
Vi har været sammen 4 gang i sidste uge og en gang i denne uge, og det er mandag i dag.
Jeg har fundet ud af at jeg stadig godt kan lide ham, og jeg kan ikke finde ud af om han stadig kan lide mig.
Han sagde her den anden dag "Jeg forstår ikke hvorfor jeg slog op dengang"
Kan han mene noget med det?


Desuden er der en anden dreng, han går i klasse med min x-kæreste.
Han er lidt vild med mig, og så sagde min x, at det er ok med ham hvis jeg begyndte at date ham den anden....


Så nu står jeg i den situation hvor jeg ikke ved hvad han vil eller hvad jeg skal gøre.

Svar:
Jeg synes, at det lyder rigtig skønt, at du har fået kontakt til din ekskæreste igen. Specielt hvis I begge stadig er lidt vilde med hinanden.


Spørg ham om, hvad han mente
Du skriver, at han sagde, at han ikke forstod, hvorfor han slog op dengang. Jeg synes helt sikkert, at du skal tage en snak med din ekskæreste. Det må faktisk være mit bedste råd til dig. Hør ham ad, hvad han mente med det. Så kommer du i hvert fald til at vide, hvad han mente med det. Jeg opfatter det som om, at han egentlig gerne vil være sammen med dig. Men spørg ham. Så ved du det med sikkerhed.


Jeg tænker også på, hvordan han mon er, når I er sammen? Viser han dig der, at han gerne vil dig? Det kan også være en måde at tyde på, om han også stadig er vild med dig og gerne vil dig.


Kan du lide ham den anden?
Du skriver, at din ekskæreste har sagt god for, at du begyndte at date ham den anden. Er du også vild med ham, eller vil du egentlig bare helst se, hvad der sker mellem dig og din eks? Jeg tænker nemlig, at der ikke er nogen grund til at starte noget med ham den anden, hvis det kun er din eks, du er vild med.


Snak med veninderne
Jeg tænker også på, om du har vendt din situation med nogle af dine veninder? Ellers er det i hvert fald et råd, jeg synes, du skal følge. De har helt sikkert nogle ting at sige, som du kan bruge. Det kan også være, at de kender din ekskæreste, så de bedre kan komme med idéer til, hvad du kan gøre.


Jeg håber, at du har kunnet bruge mit svar til noget. Og at du får snakket med din ekskæreste, så I finder ud af, hvad I skal.
Min gode veninde har noget med min gamle flirt
Kategori: Kærlighed og sex
K\u00f8n: Pige
Alder: 13
Dato: 2017-04-24T20:44:02.000Z

Sp\u00f8rgsm\u00e5l:
jeg er en pige på 13 år som har haft noget med en fyr i et par måneder men får en måned siden slog jeg op med ham fordi jeg troede ikke vi gode for hinanden men så 1 uge efter vi lige havde slået op fik han noget med min gode veninde og de blev jeg virkelig ked af ved virkelig ik hvad jeg skal gøre og kan stadig lide ham syntes hun er en virkelig dårlig veninde
HJÆLP hvad skal jeg gøre?

Svar:
Jeg kan virkelig godt forstå, at du er rigtig ked af, at din gode veninde og eksflirt har noget for tiden. Det havde jeg også selv været! Og jeg kan også sagtens følge dig, når du skriver, at du synes, at hun er en dårlig veninde!


Tag en snak med din gode veninde
Jeg synes ærlig talt også, at det er rimelig tarveligt af hende. Men jeg kommer også til at tænke på, om hun godt vidste, at I har haft noget? Og måske allervigtigst: At du ikke ville have det godt med det, og at du stadig kan lide ham? Jeg synes i hvert fald, at det ville være en god idé at tage en snak med din veninde om det. Fortæl hende, hvad du tænker og føler. Hvad har det gjort ved dig, at hun ses med din eksflirt? Måske kan du bruge vores artikel om at håndtere konflikter, når du skal snakke med hende? Uanset synes jeg, at du skal give den et kig.


& og måske også med andre veninder?
Har du andre veninder, du kunne snakke om det med? Hvad tænker de om det? Måske har de også nogle idéer til, hvad du kunne gøre  eller sige til hende (og måske også ham, hvis I stadig har kontakt?).Det kan i hvert fald være rigtig rart at få nogle andres øjne på ens egen situation. Det giver ofte noget nyt stof til eftertanke.


Ulykkelig kærlighed kan være hård
Jeg ved ikke, om du synes, den er lidt off, men jeg tænker, at du måske kan bruge noget i vores artikel om at være ulykkeligt forelsket. Nogle gange handler det bare om at komme videre, selvom man måske stadig kan lide personen. Specielt hvis der ikke er noget håb om, at man finder sammen. Og det ved jeg selvfølgelig ikke helt, om der er. Men på den måde får man til sidst ro fra tankerne om den person. Og hvis du heller ikke ser ham til hverdag eller har kontakt med ham, vil det kendte ordsprog også til sidst komme i spil: Ude af syne, ude af sind.


Jeg håber, at du får snakket med din veninde om det, og at I kan få redt trådene ud.
Min veninde bliver mobbet af en dreng fra vores klasse
Kategori: Mobning, Venner
K\u00f8n: Pige
Alder: 14
Dato: 2017-05-10T15:32:26.000Z

Sp\u00f8rgsm\u00e5l:
Min gode veninde bliver mobbet, af en dreng fra klassen.
Begge hendes forældre er dødeligt syge.
Så ham drengen, kalder hende for cancerbarn og, han siger hvis vi andre rører noget, hun også rører får vi også cancer. Og han kalder hende for luder, kælling, prostitueret =A
Vi har sagt det til læreren, men det bliver ved.
Vi er en gruppe veninder, der passer på, beskytter og hjælper hinanden.
Vi ved ikke rigtig, hvad vi mere skal gøre for at for det stoppet.

Svar:
Hvor bliver jeg vred og ked af det, når jeg hører, hvordan drengen fra jeres klasse behandler din veninde. Det han gør, bør man ikke byde nogen! Lad os se, om vi ikke kan finde ud af, hvad I kan gøre.



Hvor er det godt, at I har hinanden!



For det første er jeg rigtig glad for, at I har fortalt jeres lærer om, hvad der sker. Det er flot, at I forsøger at råbe vedkommende op og gøre noget ved situationen. Desuden er det også dejligt at høre, at I er nogle veninder, der virkelig passer på hinanden og hjælper hinanden. Sådan nogle gode veninder har alle brug for.



Sig det til andre lærere eller skoleinspektøren



Det er da noget øv, at det bliver ved med ham drengen, efter I har fortalt det til læreren. Det skulle jo nemlig gerne stoppes hurtigst muligt. Jeg kommer til at tænke på, om der er andre lærere, I kunne sige det til? Og hvis ikke, så må I gå til skoleinspektøren. Det er skolens ansvar at tage sig af mobning. Så det er vigtigt, at I får sagt det, så der kan gøres noget ved det! Også selvom I skal op og banke på skoleinspektørens dør.



Hvem kan du ellers snakke med?



Det virker til, at I piger er gode til at snakke om, hvad der sker. Det er jeg rigtig glad for. Men har du også snakket med dine forældre om det? Det kan også være rigtig svært at se sin veninde blive ked af det. Så det kan være rart at snakke med nogen om det også.



Jeg tænker også, at dine forældre skal vide det, så de måske kan sige noget til skolen. Jo flere der råber op, jo bedre!



Læs artikler om mobning



Til sidst kaster jeg lige en artikel efter dig om at være vidne til mobning. I har allerede gjort mange af de ting, vi nævner deri. Men nogle gange kan det også være rart at blive bekræftet i, at man gør det rigtige.



Hvis du har lyst, kan dig og dine veninder måske sammen se på gode råd til, hvad man kan gøre, hvis man bliver mobbet. Så kan I snakke om, hvad din veninde kan gøre. Og I kan måske hjælpe hende med nogle af tingene.



Det kan ikke siges nok: Hvor er det godt, at I har reageret på det  og stadig gør det! Hvor er I seje! Jeg håber, at det snart bliver stoppet. Det skal det nemlig. Og det kan kun gå for langsomt.
Pigen fra Grønland kommer ikke til Danmark alligevel
Kategori: Forelskelse
K\u00f8n: Dreng
Alder: 16
Dato: 2017-05-29T08:47:49.000Z

Sp\u00f8rgsm\u00e5l:
hun kommer ikke til danmark alligevel.....

Svar:
Det var dig, der tidligere skrev ind til os om, at en pige fra Grønland kom til Danmark på efterskole, ikke? Jeg kan ikke helt læse ud fra dit brev, om du gerne vil have et svar, eller om det bare er til information. Så nu vælger jeg, at jeg skriver et brev tilbage til dig.


Hvad så nu?
Jeg er ked af at høre, at hun ikke kommer til Danmark alligevel. Det virkede til, at du virkelig havde set frem til at se hende igen. Og forhåbentlig tage skridtet videre med hende. Men har du så tænkt over, hvad der skal ske med jer nu? I har jo holdt kontakten indtil nu.


Tag en snak med drengene
Jeg skrev det i sidste brev, og nu skriver jeg det igen: Få talt med dine venner, hvis du ikke allerede har gjort det. Det gør ondt, når man alligevel ikke skal se den, man er forelsket i. Og her er det rigtig godt, hvis man har nogle venner, man kan snakke med om det. Det er rigtig godt at få lettet sit hjerte. Måske har de prøvet noget lignende, så de nemt kan forstå dig? Det kan endda være, at de har nogle idéer til, hvad du og hende kan gøre, når nu hun ikke kommer til Danmark.


Jeg håber, at I finder en måde, så det ikke løber ud i sandet. Held og lykke med jer to!
Jeg vil gerne ses med min veninde, men hun har aldrig tid
Kategori: Venner
K\u00f8n: Pige
Alder: 16
Dato: 2017-06-13T13:30:47.000Z

Sp\u00f8rgsm\u00e5l:
Jeg er en pige på 16. Jeg skal på efterskole næste år og lige nu har jeg læseferie.
Jeg skal væk fra min veninde som forsætter i 10. Klasse. Nu hvor vi har fået læseferie skriver vi ikke særlig meget med hinanden og hun har hele tiden aftale enten skal hun noget med hende familie eller så skal hun noget med hende kæreste.
Jeg vil virkelig ikke miste kontakten med hende, især ikke før efterskole.
Jeg har prøvet at spørge tit hvornår hun kan og har skrevet til hende jeg synes det er træls hun aldrig kan osv. Og vi har stadig ik fundet en dag.

Svar:
Det kan være rigtig svært at holde kontakt med veninder, især når man ikke ses hver dag. Det er derfor flot, at du gør noget for, at I stadig skal have kontakt.


Få hende til at nævne en dato
Jeg er glad for at høre, at du har skrevet til hende og bedt hende om at finde en dag, hvor I kan ses. Det er selvfølgelig bare rigtig træls, når hun ikke svarer dig på det. Kunne du prøve at bede hende komme med en dato, hvor I kan ses? For det kan ikke passe, hvis der slet ikke bare er en dag, hvor hun har tid til at være sammen med dig.


Hvis hun stadig har ret svært ved at finde en dag, kunne du prøve at spørge hende, hvorfor det er så svært? Hvad er det, der står i vejen for, at hun ikke kan afsætte nogle timer til at være sammen med dig?


Fortæl hende, hvad det gør ved dig
Det er rigtig flot af dig, at du allerede har skrevet til hende, at det ikke er fedt, at hun aldrig kan. For det synes jeg helt bestemt, at hun skal have at vide. Har du også fortalt hende, hvordan du har det med, at hun aldrig kan? Hvordan du får det, når hun altid har andre aftaler og ikke har tid til dig? Hvis ikke, synes jeg godt, at du kan nævne det for hende, så hun bliver opmærksom på, hvad det gør ved dig.


Snak med hende i telefonen
Ring hende op, når du fortæller hende, hvordan du får det, når hun ikke kan være sammen med dig. Snak med hende over telefonen. Så kan I høre hinandens stemmer, og det bliver nemmere ikke at misforstå hinanden.


Jeg håber, at I finder ud af det, og at I får set mere til hinanden før efterskole.
Min kæreste har det rigtig hårdt for tiden, men han har svært ved at snakke om det
Kategori: Kærlighed og sex, Svære følelser og tanker
K\u00f8n: Dreng
Alder: 16
Dato: 2017-06-13T13:42:32.000Z

Sp\u00f8rgsm\u00e5l:
Jeg har for nyligt, fundet ud af, at min kæreste har fået diagnoseret stress, og han er 15 år gammel.
Det blev han diagnoseret med 1,5 måned inden han valgte, at fortælle mig det... Hvordan kan jeg tillade mig at reagere på det?
Og hvad kan jeg gøre, for at hjælpe ham, når jeg selv har det svært?
Jeg vil rigtig gerne hjælpe ham, men han har selv svært ved det...


Jeg håber I kan hjælpe mig.

Svar:
Jeg kan bestemt godt forstå, at du er bekymret for din kæreste. Det er hårdt at se en, man holder af, have det svært. Derfor er det er rigtig godt, at du skriver herind og deler det, der fylder for dig.


Det kan være hårdt at indrømme, at man har det skidt
Det er super flot af ham, at han har valgt at fortælle dig det, synes jeg. Det kan nemlig være rigtig svært at skulle bede om hjælp og fortælle andre, at man har det svært. Det kan også være en af grundene til, at han først fortæller dig det 1,5 måned efter, at han har fået konstateret stress. Hvis det går dig på, at han har fortalt det så sent, kan du prøve at spørge ham om hvorfor.


Vis ham omsorg og kærlighed, og snak med ham
Du skriver selv, at du er en bekymret kæreste. Det synes jeg bestemt, at du skal vise ham. Spørg ind til ham. Det viser omsorg, kærlighed og at du gerne vil ham det bedste. Og det tænker jeg, at han kun kan blive glad for.


Du spørger også om, hvad du kan gøre for at hjælpe ham, når du selv har det svært. Her tænker jeg, at det er vigtigt, at du gør dig selv tilgængelig for ham. Han skal vide, at du meget gerne vil snakke med ham, hvis han får brug det dig. Det synes jeg, du skal fortælle ham. Om han så tager imod tilbuddet eller ej  det er hans valg. Måske kan vores artikel om at være bekymret for en ven hjælpe dig? Giv den lige et kig i hvert fald.


Hjælp ham med at få snakket med nogen
Nu skrev jeg godt nok, at det er hans valg, om han tager imod at snakke med dig eller ej. Men.. Hvis han slet ikke snakker med nogen, tænker jeg, at det er godt, hvis du kan presse lidt på. Han skal snakke med nogen, om det han går og bokser med. Og her kan du hjælpe ham ved at spørge ind til, om han får snakket med nogen. Og også sige til ham, at selvom det er svært, er det vigtigt, at han ikke går med det alene.


Han kan for eksempel tale med nogen på skole.? Der er måske en god lærer, han er tryg ved? Og så vil det være rigtig godt, hvis han snakker med sine forældre om det. Så kan de følge ham og sørge for, at han får det bedre.


Vis ham vores artikel om tips mod stress
Til sidst tænker jeg, at det måske kunne være ret hjælpsomt for ham, hvis du viste ham vores artikel om tips mod stress. Det kan være, at der er noget, han kan bruge og som giver mening for ham.


Jeg håber, at du har kunnet bruge mit svar, og at det har givet dig idéer til, hvad du kan gøre for at hjælpe ham.
Jeg er vild med ham, men han har allerede en kæreste
Kategori: Forelskelse
K\u00f8n: Pige
Alder: 13
Dato: 2017-06-14T16:57:26.000Z

Sp\u00f8rgsm\u00e5l:
Jeg er vild med den her dreng fra min klasse, men han driller bare også mange andre piger fra klassen og jeg ved ikke om det er fordi han syntes det er sjovt eller?!


Vi har lige været på hyttetur med klassen hvor jeg hyggede mig vildt meget sammen med ham. Vi lavede et "squad" tre piger og to drenge hvori vi fortalte hinanden hemmeligher, legede "s,p eller k" og var i det hele taget, hele tiden sammen!
Han blev også alt for "doven" til at gå så jeg skulle lave en kongestol hvor jeg sammen med en dreng skulle krydse vores hænder, hvor han skulle sidde på, hvorefter han forsigtigt lagde en forsigtig arm om min ryg men fjernede den så hurtigt igen!.


På hytteturen fandt jeg også ud af at han altså allerede havde en kæreste.. Da jeg fandt ud af det blev jeg selvfølgelig ærvelig men så heller ikke mere end det, men nu er det faktisk gået op for mig hvor meget han betyder for mig..! Så nu er jeg særiøst i et dilemma for jeg troede at han syntes at jeg var sød..


Håber virkelig i vil svare!!

Svar:
Det kan være svært at finde hoved og hale i kærlighed og søde drenge, så jeg kan godt forstå, at du er forvirret.


Man kan blive helt rund på gulvet af de forskellige tegn
Det lyder til, at det har været en rigtig dejlig hyttetur, hvor I alle kom lidt tættere på hinanden. Og det må da også have været rart for dig at have haft en så skøn tur med dem fra din klasse. Sådan noget er guld værd.


Men det er da helt sikkert lidt svært at finde ud af, hvad ham fyren mener med det drilleri. Og specielt når han gør det ved mange andre piger også. Han kan dog sagtens stadig synes, at du er sød, selvom han har en kæreste. Og at han godt kan lide at være i dit selskab.


Det gør da ikke fedt, at han har en kæreste&
Jeg kan godt forstå, at det er svært at kunne lide ham og så at vide, at han har en kæreste. Men jeg tænker, at der vel ikke er så meget at gøre? Hvis han har en kæreste, må du jo bare acceptere, at I ikke kan blive noget, som det ser ud lige nu.. Selvom det kan gøre hammer nas at skulle acceptere.


Hvis du ikke allerede har set den, synes jeg, du skal tage et kig på vores artikel om ulykkelig forelskelse. Den kan i hvert fald give nogle fif til, hvordan man kan komme sig lidt hurtigere over en fyr. Måske er der noget, der giver mening for dig i den.


Snak med dine veninder
Hvis du ikke allerede har gjort det, synes jeg virkelig, at du skal snakke med dine veninder om alt det her. Det kan nemlig være en hjælp i sig selv, når man deler ting, der fylder, med andre. Og jeg er sikker på, at nogle af dine veninder må have prøvet noget lignende. Så er der også en mulighed for, at de deler det, de har oplevet. Og det kan du sikkert godt få noget ud af at høre.


Jeg håber, at mit svar har givet dig nogle idéer til, hvad du kan gøre ved din situation  og også mindre forvirret.
Jeg er bange for at gøre ting forkert, når jeg er sammen med andre
Kategori: Usikkerhed
K\u00f8n: Pige
Alder: 13
Dato: 2017-06-19T10:37:37.000Z

Sp\u00f8rgsm\u00e5l:
Jeg er en pige på 13 år jeg er sindsygt genert og her på det sidste har jeg gemt mig lidt væk og ikke ville være med til noget fordi jeg var bange for at gøre noget forkert og jeg vil have det skal slutte nu vil i hjælpe mig??

Svar:
Det lyder da bestemt ikke særlig sjovt, at du er begyndt at trække dig og er bange for at gøre noget forkert. Jeg kan godt forstå, at du gerne vil have det til at stoppe. Og det vil jeg gerne hjælpe dig med.


Er der en grund til, at du har trukket dig?
Du skriver, at du har gemt dig lidt væk på det sidste. Har du nogen idé om, hvorfor du er begyndt at gemme dig væk? Er der mon sket noget, der har fået dig til at trække dig? Nogle gange kan vi nemlig godt opleve noget, der gør, at vi trækker os fra ting. Det kan være, at vi har oplevet, at folk har sagt noget, gjort lidt grin med os eller andet, der får os til at være meget opmærksomme på os selv.


Det er helt okay at være genert
Nogle af os mennesker er generelt mere generte end andre. Vi er alle forskellige, og der skal være plads til os alle. Men heldigvis kan vi også blive bedre til at være mindre generte.


Du kan godt gøre noget, så du ikke gemmer dig ligeså meget væk. Vi har nemlig skrevet en artikel, der giver råd til udfordre sin generthed. Prøv at give den et kig. Det vigtigste i artiklen er, at man skal gøre det, der er svært for en. Kun på den måde kan du holde op med at gemme dig væk og tro på, at det, du gør, er godt nok.


Snak med nogen
Til sidst er mit råd til dig, at du skal snakke med nogen, om det du oplever. Det kan være en af dine forældre, søskende eller veninder. Det er bare altid en god idé at dele det, man går med. Ligesom du har gjort her.


Generthed og det at være bange for at gøre noget forkert er noget, som mange vil kunne genkende fra dem selv. Så det vil være et godt emne at snakke med nogen om. For det første kan du mærke, at du ikke er den eneste, der kan have det sådan. For det andet kan du få gode råd og lære af de andres oplevelser.


Jeg håber, at mit svar har kunnet give dig idéer til, hvordan du kan få det til at stoppe. Held og lykke med det!